صاحب ابويا من ايام ثانوي، كنت بعتبره زي عمي بالظبط، روحتله وانا عيل في اعدادي، والراجل كبرني ورباني مع ابنه، وبعد ما عديت ثانوي وجامعة وكبرت، اشتغلت.. اشتغلت وحوشت وبدأت امشي ورا الخيط اللي باقي من القضية.. ماهو ابويا اللي اعرفه وعيشت معاه، لا عمره كان بيتاجر في أعضاء ولا كان ممكن ينتحر، ووصلت ياسيدي للخيط اللي باقي.. انت.. الشخص الوحيد اللي متبقي وشاهد على كل اللي حصل.. ايه مالك؟.. مبرق كده ليه؟.. اه عبد المقصود الساعي اللي بيشتغل عندك هو اللي رباني، الراجل الله يكرمه اشتغل عندك بالاتفاق معايا عشان يجيبلي كل اخبارك وكل القضايا الوسخة اللي انت شغال او اشتغلت عليها، واخرهم القضية اللي كنت قاعد بتقرا ورقها قبل ما اخطفك.. قضية القاتل اللي قتل ضحيته في وسط الشارع وانت قبلت تترافع عنه، ايه.. قبلت القضية.